b"\n_START_ARTICLE_\nKatey Sagal\n_START_SECTION_\nTidlig karriere\n_START_PARAGRAPH_\nSagal kommer fra en j\xc3\xb8disk-amerikansk familie, hun er datter af instrukt\xc3\xb8ren Boris Sagal._NEWLINE_Sagal begyndte sin karriere i Hollywood. Hun optr\xc3\xa5dte i flere TV-film mellem 1971 og 1975 f.eks. Columbo-filmen Candidate for Crime. I 1973 arbejdede hun desuden som korsanger for diverse artister, blandt andet Bob Dylan, Gene Simmons og Tanya Tucker.\n_START_SECTION_\nSenere karriere\n_START_PARAGRAPH_\nSagal vendte tilbage til tv i 1985, hvor hun havde en rolle i fiaskoserien Mary med Mary Tyler Moore i hovedrollen. Rollen f\xc3\xb8rte til, at hun blev castet som Peggy Bundy i Vore v\xc3\xa6rste \xc3\xa5r. _NEWLINE_Efter Vore v\xc3\xa6rste \xc3\xa5r optr\xc3\xa5dte Sagal i flere tv-serier. I 1999 ansatte Matt Groening hende som stemmen til Turanga Leela i Futurama. Futurama blev stoppet efter fem s\xc3\xa6soner. I 2010 blev serien genoptaget, hvor Segal gentog rollen som Turanga Leela._NEWLINE_Efter at Futurama blev stoppet, fik Sagal rollen som hustru til John Ritter i 8 Simple Rules for Dating My Teenage Daughter i 2002. Efter Ritters uventede d\xc3\xb8d i september 2003 overtog Sagal hovedrollen i serien, som blev sendt frem til 2005._NEWLINE_Sagal er ogs\xc3\xa5 en anerkendt som tekstforfatter. I 1976, mens hun var medlem af The Group with No Name, bidrog hun til albummet Moon over Brooklyn. Hun var ogs\xc3\xa5 korsanger  p\xc3\xa5 KISS-bassisten Gene Simmons' soloalbum. Den 19. april 1994 udgav hun sit f\xc3\xb8rste soloalbum, Well.... Ti \xc3\xa5r senere, den 1. juni 2004, udgav hun sit andet album, Room._NEWLINE_I 2005 g\xc3\xa6steoptr\xc3\xa5dte Sagal to gange i tv-serien Lost. _NEWLINE_Fra 2008 har hun medvirket i dramaserien Sons of Anarchy."